CELEX: 32015D2089
Language: mt
Date: 2015-11-10 00:00:00
Title: Deċiżjoni ta' Implimentazzjoni tal-Kunsill (UE) 2015/2089 tal-10 ta' Novembru 2015 li temenda d-Deċiżjoni ta' Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud

19.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 302/107
            
         DEĊIŻJONI TA' IMPLIMENTAZZJONI TAL-KUNSILL (UE) 2015/2089
   tal-10 ta' Novembru 2015
   li temenda d-Deċiżjoni ta' Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-punt 15 tal-Artikolu 287 tad-Direttiva 2006/112/KE jawtorizza lis-Slovenja biex teżenta mit-taxxa fuq il-valur miżjud (“VAT”) dawk il-persuni taxxabbli li l-fatturat annwali tagħhom mhuwiex iżjed minn EUR 25 000.
            
         
               (2)
            
            
               Bid-Deċiżjoni ta' Implimentazzjoni tal-Kunsill 2013/54/UE (2), is-Slovenja ġiet awtorizzata, sal-31 ta' Diċembru 2015, b'deroga mill-punt 15 tal-Artikolu 287 tad-Direttiva 2006/112/KE, biex teżenta mill-VAT dawk il-persuni taxxabbli li l-fatturat annwali tagħhom mhuwiex iżjed minn EUR 50 000.
            
         
               (3)
            
            
               Permezz ta' ittri rreġistrati għand il-Kummissjoni fis-27 ta' Mejju 2015 u fis-17 ta' Ġunju 2015, is-Slovenja talbet awtorizzazzjoni għal estensjoni tal-miżura ta' deroga mill-punt 15 tal-Artikolu 287 tad-Direttiva 2006/112/KE sabiex tkun tista' tkompli teżenta mill-VAT dawk il-persuni taxxabbli li l-fatturat annwali tagħhom mhuwiex iżjed minn EUR 50 000. Permezz ta' dik il-miżura, dawk il-persuni taxxabbli jibqgħu jkunu eżentati minn ċerti obbligi jew minnhom kollha, fir-rigward tal-VAT imsemmija fil-Kapitoli 2 sa 6 tat-Titolu XI tad-Direttiva 2006/112/KE.
            
         
               (4)
            
            
               Permezz ta' ittra datata 24 ta' Ġunju 2015, il-Kummissjoni infurmat lill-Istati Membri l-oħra bit-talba tas-Slovenja. Permezz ta' ittra datata 25 ta' Ġunju 2015, il-Kummissjoni nnotifikat lis-Slovenja li kellha l-informazzjoni kollha neċessarja sabiex tqis it-talba.
            
         
               (5)
            
            
               Mill-informazzjoni pprovduta mis-Slovenja, fi tmiem l-2013, 51,45 % ta' dawk li jħallsu l-VAT kellhom fatturat taxxabbli ta' inqas minn EUR 50 000 u kien jirrappreżenta biss il-1 % tat-total tal-introjtu mill-VAT.
            
         
               (6)
            
            
               Peress li dan il-limitu ogħla rriżulta fi tnaqqis tal-obbligi tal-VAT għan-negozji ż-żgħar u li dawn in-negozji xorta jistgħu jagħżlu l-arranġamenti regolari tal-VAT f'konformità mal-Artikolu 290 tad-Direttiva 2006/112/KE, is-Slovenja għandha tiġi awtorizzata biex tapplika l-miżura għal perjodu limitat ieħor.
            
         
               (7)
            
            
               Id-deroga ma għandha ebda impatt fuq ir-riżorsi proprji tal-Unjoni li jakkumulaw mill-VAT minħabba li s-Slovenja għandha twettaq kalkolu tal-kumpens f'konformità mal-Artikolu 6 tar-Regolament tal-Kunsill (KEE, Euratom) Nru 1553/89 (3).
            
         
               (8)
            
            
               Għaldaqstant, id-Deċiżjoni ta' Implimentazzjoni 2013/54/UE għandha tiġi emendata skont dan,
            
         ADOTTA DIN ID-DEĊIŻJONI:
   Artikolu 1
   Fit-tieni paragrafu tal-Artikolu 2 tad-Deċiżjoni ta' Implimentazzjoni 2013/54/UE, id-data “31 ta' Diċembru 2015” hija sostitwita bid-data “31 ta' Diċembru 2018”.
   Artikolu 2
   Din id-Deċiżjoni għandha ssir effettiva fid-data tan-notifika tagħha.
   Artikolu 3
   Din id-Deċiżjoni hija indirizzata lir-Repubblika tas-Slovenja.
   
      Magħmul fi Brussell, l-10 ta' Novembru 2015.
      
         
            Għall-Kunsill
         
         
            Il-President
         
         P. GRAMEGNA
      
   
   
      (1)  ĠU L 347, 11.12.2006, p. 1.
   
      (2)  Id-Deċiżjoni ta' Implimentazzjoni tal-Kunsill 2013/54/UE tat-22 ta' Jannar 2013 li tawtorizza lir-Repubblika tas-Slovenja sabiex tintroduċi miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 22, 25.1.2013, p. 15).
   
      (3)  Ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).